ព័ត៌មាន​អន្តរជាតិ​សង្ខេប៖ ២៦ សីហា
នេះជា​ព័ត៌មាន​អន្តរជាតិ​សង្ខេបពី​វីអូអេ​ខ្មែរ ​​​ថ្ងៃទី២៦ សីហា ២០១១។
អង្គការអូតង់បានឲ្យដឹងនៅថ្ងៃសុក្រនេះថា កងកម្លាំងបក្សសម្ព័ន្ធបានធ្វើការវាយប្រហារតាមផ្លូវអាកាសទៅលើទីក្រុងស៊ឺត (Sirte) ដែលជាស្រុកកំណើតរបស់លោកម៉ូអាម៉ារ ហ្កាដាហ្វី (Moammar Gadhafi) មេដឹកនាំលីប៊ី ដែលកំពុងចុះខ្សោយ នៅពេលដែលកងកម្លាំងពួកឧទ្ទាមបានប្រមូលផ្តុំទ័ពនៅទីនោះដើម្បីតតាំងជាមួយក្រុមយុទ្ធជនដែលគាំទ្រលោក ហ្កាដាហ្វី។ ប្រមុខរដ្ឋាភិបាលរបស់ពួកឧទ្ទាមប្រទេសលីប៊ីនិយាយថា មធ្យោបាយតែមួយដែលរដ្ឋាភិបាលអាចទទួលជោគជ័យបាន គឺលុះត្រាតែសហគមន៍អន្តរជាតិបញ្ចេញទ្រព្យសម្បត្តិទាំងអស់របស់ប្រទេសលីប៊ី ដែលត្រូវបានផ្អិបទុកនៅក្នុងអំឡុងការគ្រប់គ្រងអំណាចរបស់លោកវរសេនីយឯក ម៉ូអាម៉ារ ហ្កាដាហ្វី (Moammar Gadhafi)។ អង្គការសហប្រជាជាតិនិយាយថា មានការវាយប្រហារដោយគ្រាប់បែកមួយនៅការិយាល័យរបស់ខ្លួននៅក្នុងរដ្ឋធានីអាប៊ូចា (Abuja) នៃប្រទេសនីស្សេរីយ៉ា (Nigeria)។ កងនគរបាលនិយាយថា ការផ្ទុះនេះបានកើតឡើងនៅកន្លែងដែលមានអាគាររបស់មន្រ្តីការទូតជាច្រើន ដោយរួមទាំងស្ថានទូតរបស់សហរដ្ឋអាមេរិកផងដែរ។ មានសេចក្តីរាយការណ៍ជាច្រើនពីសាក្សីដែលបានឃើញ និយាយថាមានមនុស្សត្រូវរងគ្រោះ ក៏ប៉ុន្តែអាជ្ញាធរមិនទាន់បានបញ្ជាក់អំពីចំនួនមនុស្សរងរបួសឬស្លាប់នោះទេ។ លោកនាយករដ្ឋមន្រ្តី ណាអុតុ កាន់ (Naoto Kan) នៃប្រទេសជប៉ុនបានប្រកាសការលាឈប់ពីតំណែងជាប្រធាននៃគណបក្សប្រជាធិបតេយ្យរបស់ប្រទេសជប៉ុននាថ្ងៃសុក្រនេះ ដែលបានបញ្ចប់ជាផ្លូវការនូវមុខនាទីរបស់លោកជាមេដឹកនាំនៃប្រទេសជប៉ុន។ លោក កាន់ (Kan) បានទទួលការគាបសង្កត់ឲ្យលាឈប់ពីតំណែង ដោយមកពីមានការមិនសប្បាយចិត្តជាទូទៅជាមួយនឹងយុទ្ធសាស្រ្តរបស់រដ្ឋាភិបាលរបស់លោកនៅក្នុងការឆ្លើយតបទៅនឹងការរញ្ជួយដី និងរលកយក្សស៊ូណាមិ (Tsunami) ដែលបានកើតឡើងកាលពីថ្ងៃទី ១១ខែមិនា។ ចំនួនមនុស្សស្លាប់ នៅក្នុងការវាយប្រហារដោយអគ្គីភ័យទៅលើកាស៊ីណូមួយនៅក្នុងទីក្រុងម៉ុនតឺរ៉េ (Monterrey) នៃប្រទេសម៉ិចស៊ីកូភាគខាងជើង ឥឡូវនេះបានឡើងដល់ជាង ៥០ នាក់ហើយ។ លោករ៉ូឌ្រីហ្គូ ម៉េឌីណា (Rodrigo Medina) អភិបាលខេត្ត Nuevo Leon បានប្រាប់បណ្តាញទូរទស្សន៍ Televisa ថាមនុស្ស ៥៣ នាក់បានស្លាប់នៅក្នុងការវាយប្រហារទៅលើកាស៊ីណូឈ្មោះរ៉ូយ៉ាល់ (Casino Royale)។ ទីក្រុងម៉ុនតឺរ៉េ (Monterrey) ជាធានីរបស់ខេត្ត Nueva Leon។ មន្រ្តីរដ្ឋាភិបាលកំពុងប្រញាប់ប្រញាល់ធ្វើការប្រុងប្រៀបដើម្បីទប់ទល់នឹងខ្យល់ព្យុះសង្ឃរាមួយ ដែលកំពុងបោកបក់តម្រង់មករកឆ្នេរសមុទ្រភាគខាងកើតនៃសហរដ្ឋអាមេរិក។ អភិបាលរដ្ឋ North Carolina រដ្ឋ Virginia រដ្ឋ Maryland រដ្ឋ Delaware រដ្ឋ New Jersey និងរដ្ឋ New York បានប្រកាសភាពមានអាសន្នដើម្បីរំដោះធនធានសម្រាប់ប្រើប្រាស់នៅមុនខ្យល់ព្យុះសង្ឃរាឈ្មោះអាយរីន (Hurricane Irene) កួចមកដល់ ដែលគេរំពឹងថានឹងបក់ឡើងគោកនៅក្នុងរដ្ឋ North Carolina នៅថ្ងៃសៅរ៍នេះ។ លោកប្រធានាធិបតី បារ៉ាក់ អូបាម៉ា ក៏បានប្រកាសភាពមានអាសន្នមួយសម្រាប់រដ្ឋ North Carolina ដែរ។ សហស្ថាបនិក និងជាមន្ដ្រីប្រតិបត្ដិសាជីវកម្ម Apple លោក Steve Jobs បានលាលែងពីតំណែងហើយដោយសារបញ្ហាសុខភាព។ លោកជួយបង្កើតក្រុមហ៊ុនបច្ចេកវិជ្ជាដ៏មានតម្លៃមួយក្នុងពិភពលោក ក្រោយពីក្រុមហ៊ុននេះហៀបតែនឹងរលំនៅក្នុងទសវត្សរ៍ទី៩០។ លោក Jobs មានឈ្មោះល្បីថាជាអ្នកសុក្រិតនិយម ផ្ដោតទៅលើតែការផលិតវត្ថុដែលស្រួលប្រើ និងល្អប្រណិត។ លោកក៏ប្រថុយហានីភ័យដែរ ហើយរៀនមេរៀនពីផលិតផលដែលបរាជ័យ។ សេចក្ដីរាយការណ៍ព័ត៌មានឲ្យដឹងដែរថា លោកបង្កើតវត្ថុដែលអតិថិជនមិនដឹងថាគេត្រូវការ។ អាជ្ញាធរគ្រប់គ្រងអំណាចលេចធ្លោនៅប្រទេសលីប៊ីកំពុងតែសុំឲ្យប្រទេសមានអំណាចក្នុងពិភពលោកជួយផ្ដល់ហិរញ្ញវត្ថុឲ្យប្រទេសនេះ ដោយព្រមានថានឹងគ្មានភាពលំនឹងធ្ងន់ធ្ងរលើលីប៊ីទេ បើប្រទេសនេះមិនអាចផ្ដល់ប្រាក់បៀវត្សរ៍ឲ្យពលរដ្ឋ ហើយនិងផ្ដល់សេវានានា ពេលក្រោយការគ្រប់គ្រងរបស់មេដឹកនាំ Gadhafi ទេ។ មេដឹកនាំប្រទេសលីប៊ី Moammar Gadhafi សុំឲ្យក្រុមអ្នកគាំទ្រលោកងើបឡើងហើយយកជ័យជម្នះលើពួកបះបោរដែលខំប្រឹងប្រែងទម្លាក់លោកពីអំណាច។ នៅក្នុងការផ្សាយសម្លេងរយ:ពេលខ្លីនៅថ្ងសព្រហស្បតិ៍ លោកពិព៌ណនា ហៅក្រុមអ្នកប្រឆាំងនឹងលោកថាកណ្ដុរប្រែង ហើយថ្កោលទោសប្រទេសខាងក្រៅចំពោះការពាក់ព័ន្ធនៅក្នុងរឿងនេះ។ កងកម្លាំងសន្ដិសុខប្រទេសស៊ីរីបានវាយប្រហារអ្នកគូររូបកំផ្លែងនយោបាយល្បីឈ្មោះជាងគេនៃប្រទេសនេះ ដោយបានវាយដំលោកយ៉ាងធ្ងន់ធ្ងរ រហូតដល់ទៅសម្រាកព្យាបាលនៅមន្ទីរពេទ្យ។ ប្រភពប៉ាឡេស្ទីនឲ្យដឹងថា ចំនួនមនុស្សស្លាប់ដោយការទម្លាក់គ្រាប់បែកថ្មីៗមួយចំនួនរបស់ប្រទេសអ៊ីស្រាអែលនៅក្នុងតំបន់កាហ្សាបានឡើងដល់១០នាក់ និងរបួស២០នាក់។ សហភាពអាហ្វ្រិកកំពុងតែធ្វើសន្និសីទនៃក្រុមប្រទេសផ្ដល់ជំនួយមួយ ដើម្បីប្រមូលមូលធនសម្រាប់មនុស្សរាប់លាននាក់ដែលត្រូវការជំនួយស្បៀងអាហារ នៅក្នុងតំបន់នៅភាគឦសានទ្វីបអាហ្វ្រិកដែលទទួលរងការរាំងស្ងួត និងទុរ្ភិក្ស។ អង្គការអូតង់ឲ្យដឹងថា គ្រាប់បែកបង្កប់តាមផ្លូវ បានសម្លាប់យុទ្ធជនរបស់ខ្លួនបីនាក់នៅប្រទេសនេះ។ ក្រុមមន្ដ្រីប៉ាគីស្ថានបដិសេធសេចក្ដីរាយការណ៍ថាជនជាតិអាមេរិកាំងម្នាក់ដែលត្រូវបានចាប់ពង្រត់នៅទីក្រុងLahore ស្ថិតនៅភាគខាងកើតនៃប្រទេសនេះត្រូវបានគេសង្គ្រោះហើយ។ លោក Manmohan Singh  នាយករដ្ឋមន្ដ្រីនៃប្រទេសឥណ្ឌាកំពុងតែសុំឲ្យសកម្មជនប្រឆាំងអំពើពុករលួយដែលមានឈ្មោះល្បី ឲ្យបញ្ចប់កូដកម្មអត់អាហារ១០ថ្ងៃ របស់លោកហើយក៏បានសុំឲ្យអ្នកតាក់តែងច្បាប់ ពិចារណាអំពីជម្រើសទាំងអស់ ដើម្បីធ្វើឲ្យប្រទេសឥណ្ឌាឈប់មានអំពើពុករលួយ។ អង្គការសិទ្ធិមនុស្សសកលលោកឲ្យដឹងថា ទីភ្នាក់ងារប្រឆាំងអំពើពុករលួយនៃប្រទេសនីហ្សេរីយ៉ា មិនបានធ្វើអ្វីដើម្បីបញ្ឈប់មន្ដ្រីមានអំណាចដែលពុករលួយទេ។ តុលាការឧក្រិដ្ឋកម្មអន្ដរជាតិ រៀបចំខ្លួនបញ្ចប់ការជំនំជំរះកាត់សេចក្ដីជាលើកទីមួយ ក្នុងរឿងក្ដីមេកន្ទ្រាញ Thomas Lubanga ជាតិកុងហ្គោម្នាក់ជាប់ចោទក្នុងបទកេណ្ឌយុទ្ធជនកុមារ។